b'\n_START_ARTICLE_\nS\xc3\xb8sterkirkene p\xc3\xa5 Gran\n_START_PARAGRAPH_\nS\xc3\xb8sterkirkene p\xc3\xa5 Gran er to steinkirker fra middelalderen plassert side ved side p\xc3\xa5 Granavollen i Gran p\xc3\xa5 Hadeland i Oppland fylke. Den st\xc3\xb8rste kirken heter Nikolaikirken, og var fylkeskirke for Hadeland.  Den er bygget f\xc3\xb8r 1200 og har 250 plasser. Den mindre kirken heter Mariakirken, og var trolig kirke for sognet Gran. Mariakirken er bygget f\xc3\xb8r 1150 og er en langkirke med romanske og gotiske stiltrekk med plass til rundt 150 mennesker._NEWLINE_Stein fra ombyggingen p\xc3\xa5 slutten av 1200-tallet brukt i byggingen av Steinhuset p\xc3\xa5 Granavollen. Dette er et profant bygg og kanskje bygd noen \xc3\xa5r f\xc3\xb8r H\xc3\xa5konshallen i Bergen, som er bygd etter 1260. Dette vil i tilfelle flytte tidspunktet for ombyggingen av kirkene noe frem i tid fra slutten av 1200-tallet til midten av samme \xc3\xa5rhundre._NEWLINE_Sagnet sier at det var to s\xc3\xb8stre som var uvenner og m\xc3\xa5tte ha hver sin kirke, men i middelalderen var det ikke uvanlig at det ble bygget flere kirker tett inntil hverandre, men med forskjellig funksjon._NEWLINE_I s\xc3\xb8r\xc3\xb8stre hj\xc3\xb8rne av kirkeg\xc3\xa5rden st\xc3\xa5r et steint\xc3\xa5rn fra middelalderen som kan ha v\xc3\xa6rt et forsvars- og tilfluktssted f\xc3\xb8r det ble tatt i bruk som klokket\xc3\xa5rn. Kirkeklokkene i st\xc3\xb8pulen er langt nyere enn resten av t\xc3\xa5rnet og er fra 1860-\xc3\xa5rene._NEWLINE_Granavollen har v\xc3\xa6rt samlingssted i uminnelige tider. Det eldste funnet herfra er runesteinen p\xc3\xa5 Granavollen fra 1000-tallet. Den st\xc3\xa5r n\xc3\xa5 bak koret p\xc3\xa5 Nikolaikirken._NEWLINE_Utenfor porten til S\xc3\xb8sterkirkene st\xc3\xa5r en milestein som angir at det er 533 km til Nidaros, og dette er langs pilegrimsleden gjennom Gudbrandsdalen. T\xc3\xa5rnene p\xc3\xa5 S\xc3\xb8sterkirkene danner utgangspunkt for kommunev\xc3\xa5penet til Gran kommune. Aasmund Olavsson Vinje er begravet p\xc3\xa5 kirkeg\xc3\xa5rden til S\xc3\xb8sterkirkene og det ble i 1873 reist et monument over Vinje foran Nikolaikirken.'